ኣብ ሕክምና ዝሰርሑ ሰብ ሞያ ጥዕና፡ ነቲ ሕማም ዘለዎም ተቓላዕነት ኣብ ግምት ኣትዩ'ዩ እቲ ክታበት ዝውሃቦም ዘሎ። ብፍላይ ከኣ ኣብ ክፍሊ ጽኑዕ ሑሙማት ዝሰርሑ ቀዳምንት ከምዝውሃቦም ዶክተር ፍጹም ይሕብር። ሓደ ውልቀ ሰብ እቲ ክታበት ቅድሚ ምውሳዱ ከማልኦም ዘለዎም 10 ዝኾነ ቅድመ ኩነት ከምዘለዉ ከኣ ይሕብር። ናይ መድሃኒት ኣላርጂ ዘለዎም፡ ነብሰ ጾራት፡ ዝኾነ ምልክት ሕማም ዘለዎም፡ ከምኡ'ውን ሓሚሞም ኣብ ሆስፒታል ዝደቀሱ እቲ ክታበት ክወስድዎ ኣይክእሉን እዮም። እቲ ክታበት ዝተውገአ ሰብ ን15 ደቓይቕ ኣብቲ ዝተኸተበሉ ቦታ ክጸንሕ ኣለዎ፡ እዚ ዝገበረሉ ምኽንረያት ኸኣ ምናልባት ኣካላት ናይቲ ውልቀ ሰብ ነቲ ክታበት ዝተፈለየ ግብረ መልሲ እንተርእዩ ንምክትታል ተባሂሉ እዩ። ዶክተር ፍጹም ነቲ ክታበት ምስ ወሰደ ዝኾነ ዓይነት ጸገም ስለየጋጠሞ ብቐጥታ ናብ ስርሑ ከምዘምረሐ እዩ ዝሕብር። ዶክተር ፍጹም ክታበት ኮሮናቫይረስ ካብ ካልእ ዓይነት ክታበታት ዝኾነ ዝፈልዮ ነገር ከምዘየለ ብምሕባር "እቲ ክታበት ብመርፍእ ዝውሰድ ኮይኑ ኣብ ቀልጽምካ እዩ ዝውሃብ፡ ሓንሳብ ምስ ተወጋእካ ድሕሪ ክልተ ሰሙን ከኣ ካልኣይቲ መርፍእ ትውጋእ ብድሕሪ እዚ እዩ ውጽኢታዊ ዝኸውን" ድማ ይብል። ነርስ ደራራ'ውን እቲ ክታበት ዝኾነ ዓይነት ኣሉታዊ ስምዒታት ከምዘየኸተለሉ እዩ ዝሕብር። "ምስ ተኸተብኩ ድሕሪ 30 ደቓይቕ'የ ናብ ሰራሕ ከይደ" ይብል። ብመስዓብ "እቲ ክታበት በቲ ሕማም ናይ ምጥቓዕ ተኽእሎይ ብ95 ሚእታዊት እዩ ከጉድሎ፡ ስለዚ 60 ክሳብ 70 ሚእታዊት ህዝቢ ዓለም ክሳብ ዝኽተብ መሸፈኒ ኣፍን ኣፍንጫን ክንገብርን ካልእ ሜላታት መከላኸሊ ክንክተልን ግዴታ ኣለና" ኢሉ። ኣብ ልዕሊ እቲ ክታበት ዛለዎም እምነት ብዛዕባ እዚ ክታበት ጌጋ ዝኾነ ኣረኣእያ ኣሎ። ብፍላይ ከኣ እቲ ዓመታት ክወስድ ይኽእል እዩ ዝተብሃለ ክታበት ኣብ ሓጺር ግዜ ስለዝተረኸበ ሰባት ብዛዕባ'ቲ ክታበት ዘለዎም ኣረኣእያ ንክጎድል ካብ ዝገበርዎ ሮቋሒታት ሓደ እዩ። ነዚ ከምዚ ዓይነት እምነታት ንምጉዳል መራሕቲ ሃገራት ብቐጥታ ኣብ ቴሌቪዥን ክኽተቡ እንከለዉ ይርኣዩ'ዮም። ሓደ ካብቶም እናተኸተቡ ኣብ ቴሌቪዥን ብቐጥታ ዝተመሓላለፈ ምሩጽ ፕረዚደንት ኣመሪካ ጆ ባይደንን ምክትል ፕረዚደንት ዶናልድ ትራምፕ ማይክ ፔንስን እዮም። ምንጪ ስእሊ, Reuters "ኣብዚ ንሕና ንነብሮ ኣመሪካ ዶናልድ ትራምፕ ብዛዕባና እዚ ለበዳ ጌጋ ዝኾነ ነጥብታት ክዛረብ ጸኒሑ እዩ፡ ዘረብኡ ከኣ ብደረጃ ዓለም ጌጋ ዝኾነ ኣታሓሳስባ ንኽጥረ ውጽኢት ነይርዎ'ዩ" ዝብል ዶክተር ፍጹም፡ ንሱ ግን ብዓል ሞያ ሕክምና ስለዝኾነ ኣብቲ ምጽናዕቲ ክንደይ ሰብ ሞያ ከምዘተሳተፉ፡ ክንደይ ዝኮኑ ክታበታት ከምዝተረኹን ካብዚኦም ኣየኖም ጽቡቕ ውጽኢት ከምዘመዝገቡን እኹል ኣፍልጦ ስለዝነበሮ ዝኾነ ምጥርጣር ከምዘይነበሮ እዩ ዝሕብር። ሃገራት ሕብረት ኣውሮጳ ሰፊሕ ህዝባዊ ክታበት ኮሮናቫይረስ ጀሚረን ድሕሪ ጸላም ብርሃን: ድሕሪ ጸበባ መስተርሆት ዘይተርፍ እዩ!
